Elisabeth Arnold (RV), 2001-01-12:
Det Radikale Venstre kunne i og for sig meget hurtigt afslutte ordførertalen ved blot her at sige, at jeg er hundrede procent enig i den tale, der blev holdt af hr. Aage Frandsen på SF's vegne.
Jeg er fuldstændig enig i, at det er et relevant problem, der bliver rejst her: Vi mangler overblik, vi har mange aktører på scenen, der er mange internationale aktører, som vi også skal have overblik over.
Men spørgsmålet er, om en bioteknologistyrelse er svaret på at løse disse problemer.
Man kunne også fristes til at sige, at hvis en bioteknologistyrelse er svaret, så er spørgsmålet forkert stillet.
Den brede debat, som også efterlyses, og som bruges som begrundelse for at oprette en bioteknologistyrelse, synes jeg for det første vi har.
Jeg synes, at vi har ganske meget offentlig og god og bred debat i Danmark om bioteknologiske problemer.
Vi har nogle fremragende organer, som sætter disse debatter i gang: Teknologirådet, Det Etiske Råd og forskellige andre organisationer, som bidrager kraftigt til denne diskussion.
Jeg synes også, der er mange universiteter og forskningsinstitutioner, som også er flittige til at sætte debatter i gang.
Jeg synes faktisk ikke, at det er debat, der mangler.
Men man har selvfølgelig et problem med, at man ikke har overblik over alt, hvad der forskes i, ikke bare inden for landets grænser, men heller ikke i verden, men spørgsmålet er: Er der nogen, der har dette overblik?
Er det muligt at skaffe det?
Sætter man i virkeligheden ikke nogle forventninger op, som slet, slet ikke kan indfries?
Det kan da godt være, at man skal styrke nogle organer inden for Forskningsministeriet til at sætte mere debat i gang, udgive flere pjecer, sætte flere folkehøringer i gang, og hvad man ellers kan gøre.
Det kan også være, man skal sætte sig ned og få nogle folketingsdebatter om, hvordan vi får retning og mål i den forskning, der foretages i Danmark på det bioteknologiske område.
Vi kan også diskutere, om vi får de resultater, vi godt kunne tænke os at få.
Hvordan får vi dem frem, når vi nu ikke kan styre forskernes initiativer og forskernes virkelyst og forskernes resultater?
Det er et meget stort område, hvor det er utrolig svært at finde ud af, hvad det egentlig er, forslagsstillerne mener.
Jeg tror ikke, man kan forvente, at en bioteknologistyrelse vil være i stand til at skaffe dette overblik.
Ud over det har Det Radikale Venstre helt formelle grunde til ikke at sige ja til dette forslag, uanset at vi er helt enige i, at problemstillingen er der: Det er ikke til at få overblik over dette område.
De formelle grunde er, at det er ganske usædvanligt, at Folketinget begynder at pålægge en minister eller bede en minister om at oprette en speciel styrelse i sit ministerium.
Det bestemmer ministeren selv.
Det er heller ikke sådan, at Folketinget skal pålægge statsministeren at fordele ressortområderne på en bestemt måde gennem alle ministerierne.
Det er også statsministerens opgave at gøre det, og det synes jeg ikke Folketinget skal blande sig i.
Men den brede debat er i meget høj grad
også vores ansvar herinde, og jeg synes, vi skal gøre alt, hvad vi kan, for at løfte den.
Jeg synes også, vi skal være deltagere i de offentlige debatter, der kommer, og som vi bliver indkaldt til af de forskellige organer.
Jeg synes måske også, at det kunne have været spændende at have haft en forespørgselsdebat om det her emne i stedet for blot et forslag om at oprette en styrelse i et ministerium.
Det er jo trods alt
en forholdsvis teknisk indretning, som ikke nødvendigvis bringer de resultater, man gerne vil have.